[pic] | EVROPSKA KOMISIJA |

Bruselj, 6.4.2011

COM(2011) 177 konč.

SPOROČILO KOMISIJE SVETU

v zvezi z udeležbo Evropske unije na šesti ministrski konferenci o varstvu gozdov v Evropi (Oslo, 14.–16. junija 2011)

SPOROČILO KOMISIJE SVETU

v zvezi z udeležbo Evropske unije na šesti ministrski konferenci o varstvu gozdov v Evropi (Oslo, 14.–16. junija 2011)

Šesta ministrska konferenca o varstvu gozdov v Evropi bo potekala med 14. in 16. junijem 2011 v Oslu, na Norveškem. Konference, ki jo skupaj organizirata Norveška in Španija, se bo po pričakovanjih udeležilo preko 40 evropskih držav, med njimi vse države članice EU.

Razprava o gozdni politiki v okviru ministrskih konferenc, ki je bila leta 2009 preimenovana v Forest Europe, je medvladni proces, ki ga vodijo države in katerega začetek sega v leto 1990, s ciljem spodbujanja trajnostnega gospodarjenja z evropskimi gozdovi. Izvaja se na podlagi prostovoljnih zavez 47 podpisnic. EU v tem procesu sodeluje od začetka in je do sedaj podpisala vse njegove resolucije in izjave.

Od leta 1990 je bilo organiziranih pet ministrskih konferenc. Prva ministrska konferenca leta 1990 v Strasbourgu je bila posvečena predvsem spremljanju in varstvu gozdov ter vprašanjem iz področja raziskovanja gozdov. Druga ministrska konferenca leta 1993 v Helsinkih je obravnavala trajnostno gospodarjenje z gozdovi, ohranjanje biološke raznovrstnosti v gozdovih, povezavo med gozdovi in podnebjem ter gozdove v srednji in vzhodni Evropi. Zaveze tretje ministrske konference leta 1998 v Lizboni so bile osredotočene na socialno-ekonomske vidike gozdnega sektorja v Evropi ter na sprejem vseevropskih meril in kazalcev za trajnostno gospodarjenje z gozdovi. Predmet četrte ministrske konference leta 2003 na Dunaju je bil vključevanje trajnostnega gospodarjenja z gozdovi v širši okvir trajnostnega razvoja, medtem ko je zadnja ministrska konferenca leta 2007 v Varšavi obravnavala gozdove v povezavi s pridelavo lesa in proizvodnjo energije ter povezave med gozdovi in vodnimi viri.

Za preteklih pet ministrskih konferenc je Svet pooblastil Komisijo, ki jo zastopa komisar za kmetijstvo, da se jih udeleži v imenu Evropske unije in skupaj z državami članicami podpisuje ministrske izjave in resolucije.

Na šesti ministrski konferenci o varstvu gozdov v Evropi se pričakuje sprejetje dveh vrst odločitev:

(1) pravno zavezujočih: o začetku pogajanj in vzpostavitvi Mednarodnega pogajalskega odbora, ki bo imel mandat za pripravo pravno zavezujočega sporazuma o gozdovih v Evropi. Poslovnik Mednarodnega pogajalskega odbora bo v prilogi k navedenemu sklepu;

(2) pravno nezavezujočih: o izoblikovanju nove vizije, poslanstva in ciljev procesa Forest Europe ter nacionalnih in evropskih ukrepov, ki se bodo izvajali na prostovoljni osnovi, tako kot je veljalo za ministrske izjave in resolucije predhodnih ministrskih konferenc.

Ministrske odločitve bodo predložene ministrom za sprejetje s podpisom.

Ustrezne službe Komisije aktivno sodelujejo pri pripravah na to konferenco.

Udeležba Evropske unije na šesti ministrski konferenci je potrebna zaradi naslednjih razlogov:

- konferenca se nanaša na izvajanje mednarodnih zavez, ki so jih predhodno sprejele države članice in tudi Evropska unija, na vseevropski ravni;

- zaradi možnosti začetka in vodenja pogajanj, ki vključujejo tretje države, o pravno zavezujočem sporazumu na področjih v pristojnosti EU bo morala Komisija prevzeti dejavno vlogo, da bi zagotovila spoštovanje določb Pogodbe glede predstavljanja EU navzven, celovito upoštevanje primarnosti pravnega reda EU in tesno sodelovanje z državami članicami glede udeležbe EU pri odločitvi za začetek pogajanj ter tudi med samimi pogajanji;

- Evropska unija je kot podpisnica ministrskih izjav in resolucij iz Strasbourga, Helsinkov, Lizbone, Dunaja in Varšave neposredno vključena v njihovo nadaljnje spremljanje in izvajanje;

- področja ministrskih odločitev se v veliki meri ujemajo z Resolucijo Sveta z dne 15. decembra 1998 o gozdarski strategiji Evropske unije in Akcijskim načrtom EU za gozdove[1] ter tudi cilji politik EU, vključno z razvojem podeželja, energijo, okoljem in biološko raznovrstnostjo, podnebjem, raziskavami in tehnološkim razvojem.

Zato Komisija predlaga, da Svet:

1. odloči, da se bo Komisija v imenu Evropske unije udeležila šeste ministrske konference o varstvu gozdov v Evropi, ki bo potekala med 14. in 16. junijem 2011 v Oslu;

2. odloči, da bo Komisija v imenu EU in skupaj z državami članicami podpisala ministrske odločitve v Oslu. Podpis Komisije ne bo pomenil nobene zaveze za skupne ukrepe, ki niso v pristojnosti Evropske unije.

SEZNAM USTREZNIH DOKUMENTOV

AKTI ŠESTE MINISTRSKE KONFERENCE FOREST EUROPE

- ministrske odločitve iz Osla

- Poslovnik Mednarodnega pogajalskega odbora za pripravo pravno zavezujočega sporazuma o gozdovih v Evropi

POVEZAN DOKUMENT:

- Priporočilo Komisije za Sklep Sveta o udeležbi Evropske unije v pogajanjih o pravno zavezujočem sporazumu o gozdovih v Evropi

-

[1] COM(2006) 302 konč.